11. schôdza NR SR - 13.deň - B. popoludní
Dátum: 2012-12-17
Poslanec: Mičovský, Ján (OĽANO)
Druh vystúpenia: Vystúpenie v rozprave

102. Ďakujem pekne. Vážená pani podpredsedníčka, vážené panie poslankyne, vážení páni poslanci, vážený pán minister, vážený pán spravodajca, dalo by sa povedať lakonicky jednou vetou, že tento dohovor je správny, treba ho podporiť a možnože ani ďalej o tom nerozprávať. Ak som sa rozhovoril predsa len na túto tému trošinka, tak len kvôli tomu, už minule na výbore, že ozaj ma to potešilo a chcem využiť skutočnosť, že okrem asociovaných členov, ktorých teda už máme v Dohovore o Európskom inštitúte dávnejšie, teraz pristupuje k tomuto aktu Slovenská republika. Už len tá symbolika, že sídlo je vo Fínsku, je dostatočne silná na to, aby sme možno trocha použili ten obraz, ktorý majú mnohí z nás zažitý, možnože z iných čias, pri cestovaní po Európe, hoc len v knižných publikáciách, kde je skutočne známe, že Fíni dokážu svoj vzťah k prírode povýšiť na životnú filozofiu. Ja som si to opäť potvrdil minulý piatok, pred tromi dňami, na fínskej ambasáde, kde, myslím, že tí ľudia nie sú až takí herci, kde dokážu dokumentovať svoj prirodzený vzťah k prírode spôsobom, ktorý je inšpiratívny a ku ktorému budeme musieť smerovať ešte zrejme nejakú dobu, ale myslím, že smerujeme tiež k tomu rovnako. Teraz ten samotný európsky Dohovor o Európskom lesníckom inštitúte, kde vstupuje aj Slovenská republika po našom súhlase, je dobrý práve kvôli tomu, aby sme možno potvrdili a deklarovali jednu veľmi dôležitú vec, ktorá nesúvisí ani tak priamo s tým mechanizmom práce tohto inštitútu, ale k tomu, aby som to využil na zdôraznenie veľmi závažného faktu, ktorý považujem za ideu nielen lesníctva, ale vôbec práce všetkých, ktorý majú vzťah k našej prírode pre celé najbližšie roky. Je to otázka, že ak dochádza k takémuto úzkemu a užšiemu prepojeniu európskych krajín v oblasti lesníckeho výskumu, že teda nielen asociované pracoviská, ústavy výskumné a školy, ale samotné krajiny, tak ja v tom vidím veľmi dôležitý signál o tom, že doba dozrela pre jedno zásadné riešenie. A to riešenie je to, že už o lesníctve skutočne musíme aj my na Slovensku prestať hovoriť v súvislosti s produkciou dreva a že si musíme pripomenúť to, čo teda tu zaznieva, ale stále si myslím v nedostatočnej miere, že veľmi bytostne všetci potrebujeme si uvedomiť produkciu lesníctva nedrevnú, v podobe mimoprodukčných funkcií lesa, o ktorých je dávno známe vďaka práve aj slovenským výskumníkom, že jej hodnota mnohonásobne alebo niekoľkonásobne presahuje hodnotu dreva. Myslím, že ak by sme to vyjadrili nejakým percentuálnym podielom, že lesníctvo sa podieľa na HDP nejakými desatinami percenta. No ak by sme to vyjadrili, že sa podieľa aj inými svojimi produkciami nedrevnými, tak by sme to percento veľmi výrazne vedeli zvýšiť na čiastku, ktorú už by sme nerozprávali o nej v nejakých desatinách, ale v percentách. A ja to považujem za veľmi dôležité, pretože práve túto vec si musíme pripomenúť z pohľadu tých výskumníkov, ktorých tu máme už dávno načítaných. Ľudí, ktorí už pred rokmi, či budeme spomínať pána profesora Papánka, alebo jeho následníka pána profesora Zachara, alebo súčasného aktívneho profesora pána profesora Čabouna. Títo všetci už majú v rukách dávno otázku metodiky, ktorá umožňuje veľmi exaktne vypočítať tú hodnotu, ktorou lesníci prispievajú ku našej krajine z hľadiska hodnôt tvorby životného prostredia...(Prerušenie vystúpenia predsedajúcim.) Paška, Pavol, predseda NR SR Pán poslanec, prepáčte, ja sa veľmi ospravedlňujem, že vás prerušujem. Chcel by som zvolať ihneď poslanecké grémium. Prepáčte, pán poslanec. Takže, keď dovolíte, členovia poslaneckého grémia, poprosím vás, aby sme sa stretli ihneď. Prepáčte, pán poslanec. Ďakujem pekne. Mičovský, Ján, poslanec NR SR Nech sa páči. Budem pokračovať asi veľmi stručne v tom zmysle, že teda dozrela doba, a ja myslím, že toto nám, tento akt, ktorý máme schváliť, ju veľmi symbolicky a veľmi elegantne zastrešuje a korunuje, na to, aby sme si uvedomili, že národné parlamenty, ako aj parlament európsky a tak isto aj inštitúcie lesníckeho významu na európskej scéne, či už FAO, alebo aj tento spolok európskych výskumných ústavov vo Fínsku, bude musieť a mal by už hodnotiť produkciu spôsobom, ktorý je veľmi exaktne vyjadrený práve tými už spomínanými profesormi. A že tu prichádza teda k riešeniu, aby sme v parlamentoch hovorili nie o tom, že koľko to tí lesníci majú odviesť do rôznych fondov, koľko toho dreva majú dodať jednotlivým spolkom, ale koľko majú dostať za uhradenie produkcie, ktorá je veľmi významná, ktorá tvorí hodnoty, ktoré sú nezastupiteľné a o ktorých sa tu nechcem podrobnejšie rozhovoriť. Takže, ak doba dozrela, tak v každom prípade to treba svojím spôsobom teraz oceniť, že jej vyjadrenie tohto dozrievania k záverom, ktoré sa budú dať hodnotiť z pohľadu oceňovania mimoprodukčných funkcií lesa, bude možné zastrešiť aj práve schválením tohto dohovoru ako vstupnej bráne k riešeniu, ktoré som presvedčený, že bude nielen slovenskému lesníctvu, ale celej krajine na prospech. Takže ja to vítam a vidím v tom takýto cieľ. Ďakujem.